पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। नंदानगर स्थित 1500 वर्गफीट के प्लॉट पर गुंडे योगेंद्र मिश्रा उर्फ मुन्ना डॉक्टर ने कब्जा जमा लिया है। उस पर मकान भी बना दिया है। मैं वहां जब भी जाता हूं तो उसके गुर्गे मेरे साथ मारपीट करते हैं।
यह आरोप मंगलवार को जनसुनवाई में प्यारेलाल छोटेलाल (66) निवासी स्कीम नंबर-78 ने लगाए। उन्होंने बताया आरोपी मुझे जान से मारने की धमकी भी दे चुके हैं। कोर्ट में केस दायर किया था, जिसका फैसला मेरे पक्ष में आया। उसके बाद भी इन लोगों ने कब्जा नहीं हटाया। 1991 से प्लॉट की लड़ाई लड़ रहा हूं। पुलिस ने मुझे थाने में बंद कर मारा। मैंने 1987 में प्लॉट दादू सिंह से खरीदा था। इन लोगों ने उन्हीं को वहां रख दिया। थाने पर कई बार शिकायत कर चुका हूं, लेकिन वे आश्वासन देकर टरका देते हैं। मामले में आला अफसरों ने जांच के लिए लिखा है।
पड़ोसी नहीं बनाने दे रहा मकान
कुसुम महाडिक निवासी स्नेहलतागंज ने बताया हमारा प्लॉट श्रीकृष्ण टॉकिज के पीछे गैस हाउस रोड पर है। पड़ोसी भगवतीप्रसाद यादव प्लॉट पर पांच साल से मकान नहीं बनाने दे रहा है। जब भी मकान बनाने की कोशिश करते हैं तो यादव हमारे साथ मारपीट करता है। हम दो बार सेंट्रल कोतवाली में एफआरआई दर्ज करा चुके हैं, लेकिन आज तक यादव पर कार्रवाई नहीं हुई। अफसरों ने मामले की जांच के लिए लिखा है।
नहीं मिल रहा प्लॉट का मालिकाना हक
मालवीय बलाई समाज उत्थान महासंघ के 25 से ज्यादा सदस्यों ने बताया आदिम जाति कल्याण विभाग ने समाज के सैकड़ों लोगों को अनुदान पर 11 अप्रैल १९८५ को खजराना की गांधी ग्राम कॉलोनी में प्लॉट दिए थे। आज तक मालिकाना हक नहीं मिल पाया है। मामले में एडीएम आलोक सिंह ने तत्काल जांच के लिए लिखा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn